
Meghívás lakomára

Hogy mi lehet a közös pont az ókorból származó Satyricon, Scott Fitzgerald
1925-ben kiadott Nagy Gatsbyje, Móricz Zsigmond Ebéd és Aleksandar Gatalica A
nagy háború című műve között? A lakoma, amely végső soron olyan társadalomkritikát
tár az olvasó elé, mely mind az ókorban, mind a XX. században, és természetesen
napjainkban is igen aktuális sztereotípiákat támaszt alá.
Kutatásom célja megvizsgálni, hogyan „kerül terítékre” a társadalom átfogó
képe az evés kultúrájában. Az összehasonlító motívumkutatás révén szeretném
tanulmányozni azokat az elemeket, amelyek megteremtik és folyamatos mozgásban
tartják a társadalmi dinamikát, amelyek bemutatják, hogyan megy végbe az alsóbb
társadalmi rétegből történő felkapaszkodás vagy éppen a hanyatlás. Az a
felkapaszkodás, mely Petronius és Fitzgerald művében hivalkodó extravaganciát,
Móricz művében groteszk társadalomképet eredményez, Gatalica regényében pedig a
háború által a feje tetejére állított világ torzképeként jelenik meg a társadalmi
dinamizmus. Továbbá szeretnék kitérni a lakomák apró mozzanataira, melyek
meghatározzák az emberek hovatartozását, egymás közötti kapcsolatait; ekképpen
megállapíthatóvá válik, hogy a lakomák nem csupán egyszerű étkezések, hanem olyan
rituális szokások voltak, melyek megformálták a társadalmat és jellegzetes hatást
gyakoroltak a kor emberére.
A kutatásban szeretném feltárni a négy mű sajátos világát az összehasonlító
elemzés és intertextualitás révén, külön figyelmet szentelve az étkezés lélektani
aspektusainak. A kutatási eredmények újszerűsége a közös motívumok szövegszervező
elvként történő megjelenésének bemutatása az étkezés kultúrájának perspektívájából.



